Vanse

Vanse er et tettsted på Lista i Farsund kommune i Agder. Vanse har  innbyggere per 1. januar . Fylkesvei 43 går igjennom tettstedet. Tettstedet ligger 25 kilometer fra E39, og omtrent syv kilometer vest for kommunesenteret Farsund by. Vanse ligger også seks kilometer øst for flyplassen Farsund lufthavn, Lista.

Etymologi 
Eldste kjente skrivemåte er Vanesyn, først dokumentert i et diplom fra 1311. Navnet kan opprinnelig ha vært et vin-navn. Professor Magnus Olsen mener navnet er satt sammen av tre deler: Gammelnorsk vana (vaner) + ve (helligdom) + vin (eng), dvs. «engen ved vanenes helligdom». Dette underbygges av at Vanse ligger i samme området som Frøyland, oppkalt etter Frøy som var av vaneætt.

Severdigheter

Vanse kirke 
Vanse kirke er en middelaldersk steinkirke lokalisert mellom Prestvannet i øst og Brastadvannet i vest. Det finnes ingen kilder på kirkens byggeår, men den kan ha blitt bygget mellom år 1037–1100. Kirken ble bygget ut til korskirke i 1848-49. I 1872 ble kirken restaurert etter at et lynnedslag førte til at kirken brant til bare murene stod igjen. Kirken ble siden restaurert i perioden 1923-28 og 1953-54. I 1987 ble kirkens 950-årsjubileum feiret.

Lista museum 
Hovedkontoret til Vest-Agder-museet Lista har siden 2009 vært lokalisert på Nordberg fort. Museet består av avdelingene Nordberg fort, Listaskøyta kultursenter, Østhassel redningsstasjon, Friluftsmuseet i Vanse og Hetland skolemuseum. De to sistnevnte ligger  i Vanse:

Friluftsmuseet i Vanse 
Friluftsmuseet ligger i høyden med utsikt til Brastadvannet og gir et innblikk i det gamle bondesamfunnet. Midthasselhuset fra 1742 er hovedbygget på tunet. Huset er innredet med møbler og utstyr fra 1800-tallet. På tunet er det også løe, mølle, stabbur og kjune (korntørke). Stabburet er museets eldste bygg og har sin historie tilbake til 1600-tallet.

Hetland skolemuseum 
Hetland skole ble opprettet allerede i 1837. Skolehuset ligger inne i Vanse skole sin skolegård, og er fortsatt del av en aktiv skole etter mer enn 175 år. Skolemuseet gir et innblikk i skolehistorien fra de første omgangsskolene, via skolen på slutten av 1800-tallet og fram til 1950-tallet.

Norsk-amerikansk kultur 
I perioden fra 1890-årene til et stykke ut på 1960-tallet reiste tusenvis av listelendinger over Atlanteren. De fleste dro til østkysten, blant annet til New York-området, hvor de arbeidet som hushjelper, sjøfok og snekkere. Etter måneder eller år, ett eller flere opphold, vendte mange hjem. Dette var med å sette sitt preg på Lista.

Brooklyn Square 

Brooklyn Square er en gate på Bryne i Vanse sentrum; lokalisert mellom fylkesvei 651 og Abraham Berges vei. Gaten er oppkalt etter Brooklyn i New York og er den første offisielle amerikanske adressen i Norge. Her ligger Trunken, en butikk som selger amerikanske varer. Den ble åpnet 25. desember 2004. Ved siden av Trunken, ligger restauranten 8th Avenue. Inspirert av 50- og 60-tallets New York. I julen pyntes gaten på Amerikansk vis. 29. oktober 2011 ble Farsund kommune vennskapsby med Bay Ridge Neighborhood i Brooklyn, New York.

American festival 
American festival er en festival som har blitt holdt hvert år, siste helg i juni, siden 2007. Den avløste den tidligere årlige Listafestivalen. Festivalen er først og fremst en feiring av det norske Amerika og båndene mellom Lista og USA. Den har som målsetting å vise fram norsk-amerikansk kultur og samtidig sette Farsund og regionen på kartet. Sommeren 2015 var 20 000 besøkende innom i løpet av festivalhelga. Selvaagparken på Bryne brukes også aktivt under festivaldagene.

Idrett

Lista idrettslag 
Lista Idrettslag ble stiftet 3. september 1916. Idrettslaget driver med turn, friidrett og driver i tillegg Barneidrettsskolen i Farsund kommune. Innetreningene foregår i gymnastikksaler på Lista og i Listahallen. Utetreningene foregår på Vanse stadion. Her ble det anlagt fast dekke i 1997. Listahallen og Vanse Stadion ligger på Nedre Skeime. I 1998 ble Lista idrettslag tildelt Farsund kommunes kulturpris sammen med Farsund idrettslag.

Lista karateklubb 
Lista Karateklubb holder til i Listahallen.

Lag og foreninger 
 Vanse ungdomsforening, stiftet 5. februar 1899.
 Lista musikkorps, stiftet desember 1937
 Vanse brass, stiftet 1998.
 1. Vanse speidergruppe.

Utdanning 
Vanse har to grunnskoler. Barneskolen Vanse skole og Lista ungdomsskole.

Videregående utdanning 
Vanse har èt videregående studiested. Eilert Sundt videregående skole. Studiested Lista.

Opplæringstilbud per 2016:
 Vg1 Design og håndverk
 Vg2 Frisør
 Vg2 Interiør og utstillingsdesign
 Vg1 Elektrofag
 Vg2 Elenergi
 Vg2 IKT Servicefag
 Vg1 Teknikk og industriell produksjon
 Vg2 Industriteknologi
 Vg2 Kjemiprosess

Historie 

Det er gården i nord, Vanse prestegard, som har gitt tettstedet navn. Vanse var det gamle navnet, men da garden ga navn til både sokn og prestegjeld, ble det vanlig å bruke Vanse prestegard – eller bare Prestegard. Vanse var bygdesentrum, men det var det forholdsvis lite bebyggelse. De gamle husmannsplassene lå spredt over et stort område. Folketallet holdt seg i overkant av hundre fra folketellingen 1845 og fram til 1900.

Som tettsted 
Fra mellomkrigstiden begynte et tettsted å vokse fram på Vanse og tilgrensede områder av Bryne og Skeime. Vanse ble navn på tettstedet, uavhengig av de gamle gårdsgrensene. Befolkningsutviklingen var følgende:
 Vanse: 1900, 112; 1930, 153;
 Bryne: 1900, 15; 1930: 71; 1960: 237
 Nedre Skeime: 1900, 87; 1930, 83; 1960, 215

Kommunesenter 
Vanse var tidligere kommunesenter i Lista kommune som ble opprettet i 1838 og som fram til 1918 het Vanse kommune. Det siste møte i Lista kommunestyre ble holdt 15. desember 1964. Lista ble slått sammen med Farsund, Herad og Spind og dannet Farsund kommune. Siste ordfører var Sveinung Tveit.

Tettstedets utstrekning 

Tettstedet Vanse omfattet i 2016 tettbebyggelsen i følgende matrikkelgårder:
 Hananger, gårdsnummer 16
 Rødland, gårdsnummer 19
 Høyland, gårdsnummer 20
 Bryne, gårdsnummer 21
 Austre Vatne, gårdsnummer 22
 Nedre Skeime, gårdsnummer 25
 Øvre Skeime, gårdsnummer 26
 Vanse prestegard, gårdsnummer 103
 Knivsland, gårdsnummer 104

Kjente personer med tilknytning til Vanse 
Personene er ordnet kronologisk etter fødselsår
 Søren Bugge (født 20. mars 1721 i Christiania, død 9. november 1794) prest, forfatter og medlem av brødremenigheten
 Peder Olivarius Bugge (født 2. desember 1764, død 6. desember 1849) biskop i Nidaros bispedømme
 Thomas Fasting (født 1769 på Lista – død 1841) statsråd i 1814, forsvarsminister og kommandørkaptein
 Claus Pavels (født 1769 på Kjørrefjord ved Vanse, død 1822) biskop i Bjørgvin bispedømme og forfatter
 Søren Bruun Bugge (født 1798 i Vanse, død 1886) klassisk filolog og prest.
 Ulrik Frederik Christian Arneberg (født 15. juni 1829 i Vanse, død 30. oktober 1911 ved Moss) justisminister og stortingsrepresentant
 Constantius Flood (født 1837 i Porsgrunn, død 1908 i Kristiania) forfatter
 Abraham Berge (født 20. august 1851 i Lyngdal, død 10. juli 1936), statsminister og stortingsrepresentant
 Mathias Skeibrok (født 1. desember 1851 på Lista, død 22. mars 1896) skulptør og forfatter
 Anders Karlson Hovden (født 13. april 1860 i Ørsta, død 26. november 1943 i Aker) prest, forfatter og politiker
 Karl Sanne (født 26. januar 1869 i Vanse, død 29. juni 1945), kirke- og undervisningsminister, stortingsrepresentant og lagtingspresident.
 Albert Lunde (født 26. november 1877 i Vanse død 30. januar 1939), predikant og forfatter
 Olav Selvaag (født 17. desember 1912 i Vanse, død 14. januar 2002), sivilingeniør og bygningsentreprenør
 Kjell Henning Bjørnestad (født 12. mars 1968), Elvis-imitator
 Nils Bernt Rinde (født 18. april 1972), skytter og journalist
 Martin Spinnangr (født 5. mai 1987), sandvolleyballspiller

Galleri

Referanser

Litteratur 
 Abraham Theodor Berge, Lista : en bygdebok, Tønsberg 1926
 Kåre Rudjord: Listaboka II - gard og folk, Farsund 1981
 Kåre Rudjord: Listaboka IV - Bygdehistorie. Fra formannskapslov til kommunesammenslutning, Farsund 1987
 Njål Vere: Listamålet : grammatikk, ordbok, stadnamn og folkeminne. 3, Vanse 1995
 Siv Ringdal: Det amerikanske Lista. Med 110 volt i huset, Oslo 2002

Eksterne lenker 
 Vanse på norgeskart.no
 Vanse skole
 Lista ungdomsskole
 Eilert Sundt videregående skole 
 Vest-Agder-museet Lista
 Lista karateklubb
 Lista idrettslag 
 Folketellingen 1910

Lista
Bosetninger i Farsund
Tettsteder i Agder
Norske kommuner etablert i 1838
Kommuner opphørt i 1918